《龙山古墓行》
明代·堵孙正

九龙山下白日荒，九龙山上愁云黄。中有古坟几千百，泉为鸣咽鸢为翔。

龙钟翁仲烟中卧，危崖瘦石苍苔裹。一片萧疏插素秋，白日黄狐看山坐。

我来纵步深林行，苍山合沓间泉声。古木千寻不枝叶，土垒三尺堆荒荆。

残碑藓蚀无名字，无蹄石马流清泪。墓门老鬼夜半哭，断桥磷火黄昏炽。

斜倾老屋唤谁扶，病柏伛偻枝干疏。春深草色醉黄鸟，月白松涛咽鹧鸪。

尘世沧桑不可料，百年驹隙双丸跳。不如无植亦无封，骚人无处兴凭吊。

呜呼赤松子，黄石公，张良辟谷行相从，遥望三山东海东。

作者简介：堵孙正，字寅叔，允锡从子，无锡人。八岁而孤，十五工制举业，累官都督签事，掌锦衣卫，驱驰五载，身经百战，己丑四月守永兴，清兵破城力竭而死东郭门，年二十四岁。